text: Ny bygning må vente
  31 marts 2010 kl. 12.30
  Syddansk universitet i Kolding skulle begynde byggeriet af nye lokaler i år, men det er udskudt mindst et år.
  En helt ny bygning skulle det være blevet til, og byggeriet skulle være påbegyndt i år. Nu bliver det dog ikke sådan alligevel, da Folketingets Finansudvalg ikke kunne godkende byggeriet i foråret alligevel. Nu skal bevillingen til byggeriet godkendes på Finansloven, og det bliver først i 2011. Det betyder, at byggeplanerne også vil blive skubbet et år.
  - Det ser ud til, at vi skubber det hele et år i forhold til de oprindelige planer. Det er meget ærgerligt. Vi har presset voldsomt på for at få gjort klar til byggeriet, siger Erik Boye, afdelingsleder i Teknisk Forvaltning i Kolding Kommune til P4 Trekanten i dag.
  Nu regner man med, at de studerende i stedet kan rykke ind i de nye bygninger midt i 2013.
  